Saamstaan om huise te bou - Infrastructure - Erongo
Wednesday, July 15th, 2020 17:59:52
Lede van die SDFN is tans besig om die grond wat hulle ontvang het, vir die bou van huise voor te berei.
Fransico Maree, voorsitter: "Dit was die grootste kopseer . . . "
Lede van die Stand Together-groep by die baksteenmasjien op hul perseel in Narraville. Foto Otis Finck
Die Narraville Shack Dwellers Federation Network (SDFN) staan lenings van N$45 000 elk aan die 68 lede van die Stand Together-groep toe.
Dít vir die oprigting van hul eie eenslaapkamerhuise.
Die bedrag sluit nie toerusting en loodgieterswerk in nie, aangesien dit te duur is en beskikbare fondse dit nie kan dek nie.
Lede moet 'n 5%-voorskot (N$2 250) betaal om vir die lening te kwalifiseer.
Die groep se spaarrekening maak hiervoor voorsiening.
Lede is van plan om hul eie bakstene te vervaardig om kostes te verlaag en van die elektriese toerusting en loodgietersmateriaal self aan te skaf.
Volgens die SFDN se Narraville-takvoorsitter, mnr. Fransico Maree, het 30 lede reeds opleiding van die Ohorongo Brickmaking Academy ontvang om stene te maak.
Die groep het onlangs 'n baksteenmasjien by die Erongostreek se goewerneur , mnr. Cleophas Mutjavikua, ontvang, wat "Die Goewerneur" gedoop is.
"Ons gaan in alle erns met die maak van stene begin. 'n Bouspan is aangestel wat die proses gaan dryf. Die plan is om 1 000 stene per dag te maak. Sand- en sementskenkings is welkom. Om ons eie stene te maak, sal die kostes van ons huise verder verlaag."
Maree sê die groep is dankbaar vir die hulp wat hulle van die munisipaliteit ontvang het om die grond ter sprake op te vul.
Dié proses sal na verwagting einde Maart afgehandel wees.
"Die opvulling was ons grootste kopseer, omdat ons al meer as 13 jaar hiermee sukkel," sê Maree.
Grond vir die projek is in Desember 2009 reeds toekegen, maar lede het op 5 Februarie vanjaar eers hul eienaarskapsertifikate ontvang.
"Ons moes ongelukkig in Julie 2019 weer aansoek doen weens 'n fout met erfnommers op die sertifikate. Lede wag nou vir die registrasieproses en dan gaan die grond van die munisipaliteit aan die Stand Together-groep oorgedra word."
Maree sê lede het elk N$4 800 vir wateraansluiting betaal.
"ErongoRED het ingestem om die huise as deel van hul maatskaplike verantwoordelikheid teen N$56 818 aan die netwerk te koppel. Kragmeters is aangebring en lede is vir hul eie elektrisiteitsverbruik verantwoordelik. "
Maree sê lede het tot dusver N$117 000 aan landmeting en N$68 000 aan ingenieurs bestee. Hy sê die volgende stap is padwerke, en 'n skatting van die kostes hieraan verbonde is reeds by 'n plaaslike kontrakteur bekom.
"Die prys van N$615 000 sluit 'n gruislaag van 150 mm G5-gruis, asook 'n basislaag van 150 mm G4-gruis in. Ons het briewe aan maatskappye en myne in die streek gerig om hul hulp te versoek, aangesien geld of materiaal ons nader aan ons doelwit gaan bring om uiteindelik met die bou van ons eie huise te begin."
Volgens Maree het die 68 lede reeds N$81 600 vir die aankoop van rioolpype teen 'n geraamde koste van N$302 000 ingesamel.
Groepslede sal self rioolpype aanlê ná padwerke voltooi is.
"Ons beoog om ons eie mangate te giet en dit self aan te bring. Die SDFN het reeds twee vorms vir dié doel geskenk."